懷西山
作者：葉夢得
朝代：宋

paragraphs: 西山十畝强，高下略不齊。
嵌空抱奇秀，上有凌雲梯。
小屋八九間，茅簷敢辭低。
所欣面勢好，老稚通扶攜。
密竹轉脩徑，老松故成蹊。
仲冬景氣肅，碧草猶萋萋。
仰視天宇大，四觀渺回溪。
徐行信足力，未畏成顛躋。
用意各有適，孰云無町畦。
平生幾濡首，末路多噬臍。
不作巢幕燕，肯從觸藩羝。
胡爲濫麾鉞，坐聽鳴鼓鼙。
外物委蟲臂，全生思馬蹄。
可能三徑草，歸路老更迷。